Supermodel Naomi Kempbell Keniyadagi hashamatli villasini ko‘rsatdi (foto)

Britaniyalik supermodel Hind okeanining qirg‘og‘ida joylashgan villasini ko‘rsatdi. U Architectural Digest jurnaliga bergan intervyusida mazkur uy u uchun ahamiyatli ekanini ta’kidlagan.

“Bu tinchlantiradigan va o‘ziga xos maskan. Bu yerda siz telefonda gaplashishni, televizor yoqishni istamaysiz. Bu yerda kishi kitob o‘qish va o‘zi bilan yolg‘iz qolishni istaydi. Ba’zida faqat sokinlik va chigirtkalarning chig‘irlashini eshitish yoqimli”, — degan Naomi.

Malindida joylashgan Sharqiy Afrika uslubidagi villa model tomonidan bundan 20 yil avval xarid qilingan. Mebellar esa dunyoning turli burchaklaridan keltirilgan. Masalan, qo‘l ishi bo‘lgan eshiklar Senegaldan, qandillar esa Marokashdan olib kelingan.

Kempbell tomlari palma daraxti bargidan ishlangan mazkur villaga hayvonlar kam bo‘lgani sabab ham, ayniqsa, iyul oyida tashrif buyurishni yaxshi ko‘rishini ta’kidlagan.



Avvalroq model Keniya turizm vazirligi tomonidan turizm elchisi etib tayinlangan. Ammo hukumatning bunday qarori mahalliy aholini g‘azablantirgan.